Сымаджэщхэмрэ гъуэгухэмрэ
Налшык къалэ мыгувэу къыщызэIуахынущ гемодиализымкIэ центрыщIэ. IуэхущIапIэм щекIуэкI лэжьыгъэхэр здынэсам, къызэIуахыным зэрыхуэхьэзырым еплъыну щэбэт кIуам абы щыIащ КъБР-м и Iэтащхьэ КIуэкIуэ Юрий.
КъатитIу зэтет унэм метр зэбгъузэнатIэ 1568-рэ къызэщIеубыдэ, ар хуозэ Къалмыкъым и цIэр зезыхьэ зыгъэпсэхупIэм. Мы зэманым ирихьэлIэу яхузэфIэкIаращи, цIыхухэм щыкIэлъыплъыну пэшхэр ягъэхьэзыращ, IуэхущIапIэм къедзылIа щIыпIэр ягъэдэхэным иужь ихьэнущ.
ГемодиализымкIэ центрым и дохутыр нэхъыщхьэм и къалэнхэр зыгъэзащIэ Занкишиевэ Сакинат къызэрыджиIамкIэ, IуэхущIапIэр зэрылэжьэну медицинэ Iэмэпсымэхэр Японием къыщагъэсэбэпхэращ икIи апхуэдэхэмкIэ зэщIэузэда центр Кавказ Ищхъэрэм зэкIэ щыIэкъым. IэмэпсымэщIэу мы зэманым IуэхущIапIэм 15 иIэщ, бжыгъэр 35-м нагъэсыну я мурадщ. Абы щыгъуэм IуэхущIапIэм зы махуэм медицинэ Iуэхутхьэбзэ яхуищIэфынущ цIыху 300-м.
Центрыр яухуэным сом мелуан 91-рэ текIуэдащ. Iэмэпсымэхэм ирилэжьэну IэщIагъэлIхэмрэ дохутырхэмрэ а Iуэхум иджыпсту хуагъэхьэзыр.
— ГемодиализымкIэ медицинэ Iуэхутхьэбзэ цIыху 350-рэ хуэныкъуэщ. Абы-хэм я процент 40-р Налшык къалэм щопсэу. Ахэр псори Нарткъалэ нэс мыкIуэу, дяпэкIэ Iэмал яIэнущ гъунэгъуу я Iуэхур щызэфIагъэкIыну. Лэжьэн щIэддзэмэ, ипэ зэманхэм зэуэ цIыху 90-м Iуэхутхьэбзэ яхуэтщIэфыну къару диIэщ, Iэмэпсымэхэм къахэтщахуэмэ, нэхъыбэми сэбэп дахуэхъуфынущ. ЗэкIэ сменищу центрыр лэжьэну къыщIэкIынщ, — жиIащ Занкишиевэ Сакинат.
— ДиализымкIэ центрхэр нэхъыбэу димыIэу хъунукъым. Мы гъэм къриубыдэу яухын хуейщ Бахъсэн къалэм щаухуэ IуэхущIапIэри. Апхуэдэурэ зедгъэубгъумэ, щIыналъэхэм щыпсэухэм гугъу емыхьу дэIэпыкъуныгъэ ягъуэтынущ. Дэ дызэгупсысын хуейр цIыхухэм я узыншагъэращ, чэзум хэмыту абыхэм медицинэ хуэIухуэщIэ ягъуэтынырщ. Дыщогугъ 2018 гъэм къриубыдэу диализымкIэ стационархэр ирикъуу диIэ хъуну, — жиIащ КIуэкIуэ Юрий.
Ар щIэупщIащ центрым щылэжьэну дохутырхэм я зэфIэкIыр зыхуэдэм, IуэхущIапIэм и коммуникацэхэр зэрыхьэ-зырым, медицинэ Iэмэпсымэхэм ири-лэжьэнухэр а Iуэхум зэрыхуагъасэм, нэгъуэщIхэми. Занкишиевэ Сакинат къыхигъэщащ центрым и лицензэр зэрагъэпэщыным фIэкIа къэмынэу, сыт и лъэныкъуэкIи зэрыхьэзырыр. Абы лэжьыгъэ IэнатIэ щагъуэтынущ цIыху 70-80-м.
КъБР-м и Iэтащхьэм къыхигъэщащ IуэхущIапIэр ухуэным мылъку къыхэзылъхьахэм зэрызэгурыIуам тету и зэманым лэжьыгъэхэр зэрызэфIагъэхьар, центрыр IэмэпсымэфIхэмкIэ зэрызэщIаузэдар зэригуапэр.
КъыкIэлъыкIуэу КъБР-м и Iэтащхьэр Налшык къалэм и щIыпIэ администрацэм и унафэщI Алэкъей Арсен, КъБР-м ухуэныгъэмкIэ, псэупIэ-коммунальнэ, гъуэгу хозяйствэмкIэ и министр Къу-ныжь Вячеслав сымэ я гъусэу щыIащ Калюжнэ уэрамым. ГъущI гъуэгухэр Iуахыжа нэужь, ар зэтес щIыжыным иужь ихьащ.
КъБР-м ухуэныгъэмкIэ, псэупIэ-коммунальнэ, гъуэгу хозяйствэмкIэ и министрым щыгъуазэ дызэрищIамкIэ, мы зэманым IэщIагъэлIхэр йолэжь Головко уэрамым къыщыщIэдзауэ Эльбрусскэм нэс дэлъ гъуэгу Iыхьэм. Калюжнэмрэ Головко уэрамымрэ щызэпыхьэм деж машинэхэр хъурейуэ къежэкIыу ящIынущ, гъуэгубгъухэмрэ лъэс лъагъуэхэмрэ елэжьынущ, уэрамыр къызэрагъэнэхур ирагъэфIэкIуэнущ, уэлбанэм деж уэшхыр зэрылъэдэнухэр гъуэгубгъум хуащIынущ.
— Зэманыр пщIэншэу дгъэкIуэд хъунукъым. Дунейр зэрыуэфIыр къэдгъэсэбэпу, лэжьыгъэхэр щIэдгъэхуэбжьэн хуейщ. Ауэ нэхъыщхьэр зыщывмыгъэгъупщэ — ар гъуэгум и фIагъыр тэмэмынырщ, — жиIащ КъБР-м и Iэтащхьэм. Абы пщэрылъ ящищIащ Iуэхухэр нэгъэсауэ, егугъуу зэфIахыну.
БАГЪЭТЫР Луизэ.
